
Uznesenie Okresný súd Prievidza v právnej veci žalobcu: A. B. C., D. XXXX/XX, XXX XX E., proti B. F. o podaní označenom ako Súdna žaloba, takto rozhodol: Žalobu odmieta. odôvodnenie: 1. Dňa 30.01.2025 doručil žalobca na tunajší súd podanie, ktoré neobsahuje potrebné náležitosti a je neúplné. Z podania, ktoré žalobca označil ako „Súdna žaloba“ nie je zrejmé zaplatenia akej sumy sa žalobca presne domáha a nie je riadne označená ani žalovaná strana, žalobca nie je označený všetkými zákonom vyžadovanými údajmi. Žalobca v podaní uviedol, že podáva súdnu žalobu proti ppráp. B. F. vo veci jeho napadnutia zo dňa 9.8.2024, ktorý bol vyšetrovateľom vo veci a uviedol, že orgány OOPZ sa dopustili nasledovných hrubých chýb: 1) žalobca žiadal 3x zaslanie kópie zápisnice, ktorá však nebola spísaná na OOPZ, ale napísaná vyšetrovateľom a doručená osobne na adresu žalobcu bez možnosti podať k nej pripomienky; 2) v zápisnici nebol spomenutý kamerový záznam z napadnutia; 3) opomenutý bol asi vek žalobcu 68 rokov ako zákonom chránenej osoby, aký dlhý bol čas jeho bezvedomia; a preto za či už vedomé alebo nevedomé porušenie povinnosti žiada finančné odškodnenie vo výške 1000-5000 eur podľa výsledku súdu, na minime 1000 eur trvá. 2. Podľa § 129 Civilného sporového poriadku (1) Ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. (2) V uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. (3) Ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. (4) Ak sa podanie opraví alebo doplní v celom rozsahu v súlade s výzvou podľa odseku 1 najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. 3. Podľa § 127 ods. 1 Civilného sporového poriadku ak zákon na podanie nevyžaduje osobitné náležitosti, v podaní sa uvedie, a) ktorému súdu je určené, b) kto ho robí, c) ktorej veci sa týka, d) čo sa ním sleduje a e) podpis. 4. Podľa § 132 ods. 1 Civilného sporového poriadku v žalobe sa okrem všeobecných náležitostí podania uvedie označenie strán, pravdivé a úplné opísanie rozhodujúcich skutočností, označenie dôkazov na ich preukázanie a žalobný návrh. 5. Vychádzajúc z opísaných nedostatkov podania, ktoré by podľa svojho obsahu mohlo byť žalobou, súd podľa § 129 ods. 1,2 Civilného sporového poriadku uznesením zo dňa 03.03.2025, ktoré bolo dňa 17.03.2025 doručené žalobcovi, žalobcu vyzval, aby v lehote 10 dní odo dňa doručenia tohto uznesenia žalobu zo dňa 30.01.2025 doplnil ku sp.zn. 8C/5/2025 a to tak, že: upresní označenie strán sporu, t.j. žalobcu a žalovaného tak, že uvedie u fyzickej osoby meno, priezvisko, dátum narodenia, adresu trvalého pobytu alebo pobytu, u právnickej osoby názov alebo obchodné meno, adresu sídla a
identifikačné číslo; strany musia byť označené tak, aby nebolo pochybné, kto je stranou v spore a aby ju nebolo možné zameniť s inou osobou, presne a jasne sformuluje žalobný návrh, aby z neho bolo zrejmé, aký konkrétny nárok uplatňuje (t.j. aby uviedol navrhované znenie výroku rozhodnutia súdu tak, aby spĺňalo požiadavku určitosti, zrozumiteľnosti a vykonateľnosti), ak sa domáha peňažného plnenia, nech uvedie jeho presnú výšku, spôsob výpočtu, rozpis jednotlivých položiek tvoriacich žiadanú sumu a z čoho odvodzuje právo na zaplatenie žalovanej sumy, voči komu toto právo uplatňuje, pravdivo a úplne opíše rozhodujúce skutočnosti odôvodňujúce žiadaný nárok, pripojí dôkazy na preukázanie svojich tvrdení. Zároveň ho poučil, že ak tak neurobí, súd podanie odmietne. 6. Na výzvu súdu žalobca vôbec nereagoval. Vady žaloby neodstránil, žaloba naďalej nemá zákonom predpísané náležitosti. V žalobe naďalej absentuje jasné označenie žalovanej strany, žalobný návrh, označenie dôkazov, opis rozhodujúcich skutočností. 7. Súd vzhľadom na vyššie uvedené po neúspešnom pokuse o doplnenie žaloby postupom podľa § 129 ods. 1,2 Civilného sporového poriadku rozhodol tak, že žalobu podľa § 129 ods. 3 Civilného sporového poriadku odmietol. Poučenie: SpisovaZnacka Proti tomuto uzneseniu možno podať odvolanie v lehote 15 dní odo dňa jeho doručenia v dvoch vyhotoveniach na súde, proti rozhodnutiu ktorého smeruje V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

